Hyvinvoinnin ja terveyden edistämisen palvelutarjotinta kehitetään laajassa yhteistyössä

Pohjois-Karjalan hyvinvointialueella – Siun sotessa otettiin joulukuussa 2024 käyttöön digitaalinen hyvinvoinnin ja terveyden edistämisen palvelutarjotin eli Miunhyvinvointi.fi-sivusto. Miunhyvinvointi.fi on verkkosivu, joka kokoaa yhteen paikkaan Pohjois-Karjalan kuntien, järjestöjen, seurakuntien ja hyvinvointialueen hyvinvointia, terveyttä ja osallisuutta edistävät palvelut ja toiminnan eli niin sanotut hyte-palvelut. Tarkoituksena on, että jokainen Pohjois-Karjalan alueen asukas ja ammattilainen löytää hyte-palvelut jatkossa yhdestä paikasta.

Tässä blogitekstissä avaamme Miunhyvinvointi.fi-sivuston kehittämisen vaiheita eri sidosryhmien kanssa. Kaikki alueemme kunnat, järjestöt, yhdistykset ja seurakunnat ovat kehittämistyön kannalta tärkeitä yhteistyökumppaneitamme, sillä ilman sidosryhmiä Miunhyvinvointi.fi-sivustolla ei olisi palveluja.

Hyvinvoinnin ja terveyden edistäminen tapahtuu lähellä asukasta. Hyte voi olla kuulumista yhteisöön tai itselle mieluista tekemistä, kuten luonnossa liikkumista tai teatterissa käymistä. Hyvinvointia edistää myös se, että saa apua ja tukea eri elämäntilanteissa silloin, kun sitä tarvitsee. Hyte on myös arkipäiväistä kohtaamista – sitä, että kysymme mitä sinulle kuuluu ja mikä tekisi sinulle hyvää?

Laajan sidosryhmäyhteistyön kautta haluamme varmistaa, että jokainen alueen hyte-toimija tietää, kuinka he saavat omat palvelunsa ja toimintansa näkyviin Miunhyvinvointi.fi-sivustolle.

Kuntien kanssa tehtävä yhteistyö

Olemme tehneet Miunhyvinvointi.fi-sivuston kehittämisessä yhteistyötä Pohjois-Karjalan kuntien ammattilaisten kanssa. Yhteistyö on pitänyt sisällään esimerkiksi kehittämistyön esittelyä kunnan työryhmissä, työpajatyöskentelyä ja etenemissuunnitelman tekoa.

Kannustamme kaikkia Pohjois-Karjalan kuntia tunnistamaan hyte-palvelunsa ja kuvaamaan ne Digi- ja väestötietoviraston Palvelutietovarantoon (PTV), ja olemme laatineet ohjeita ja tukimateriaaleja helpottamaan työskentelyä.

Hyvinvoinnin ja terveyden edistäminen järjestöissä ja seurakunnissa

Seurakunnilla ja kansalaisjärjestöillä on tärkeä rooli hyvinvoinnin, terveyden ja osallisuuden edistämisessä. Seurakunnat ja järjestöt tarjoavat mielekästä matalan kynnyksen toimintaa kaikenikäisille, ja toiminnoissa korostuvat vuorovaikutuksellisuus ja yhteisöllisyys. Järjestöt ja seurakunnat toimivat lähellä alueen asukkaiden arkea, minkä vuoksi on tärkeää, että kyseisten toimijoiden palvelut ja toiminnot löytyvät Miunhyvinvointi.fi-sivustolta.

Syksyllä 2023 aloitimme hankkeessa järjestöjen kanssa tehtävän yhteistyön perustamalla järjestöyhteistyöryhmän Miunhyvinvointi.fi-sivuston kehittämistä varten. Järjestöyhteistyöryhmässä oli edustettuina muun muassa liikunnan ja monialajärjestöjen sekä mielenterveys- ja potilasjärjestöjen edustajia. Järjestöyhteistyöryhmä laati koonnin järjestöjen hyvinvointia, terveyttä ja osallisuutta edistävistä toiminnoista ja palveluista sekä pohti yhdessä hankkeen projektisuunnittelijan kanssa hyte-tarjottimen järjestöviestinnän toteutusta. Kannustamme järjestöjä kuvaamaan hyte-palveluja ja toimintoja Lähellä.fi-palveluun, jonka kautta järjestöjen toimintailmoitukset nousevat myös Miunhyvinvointi.fi-sivustolle.

Seurakuntayhteistyö keskittyy Miunhyvinvointi.fi-sivustosta viestimiseen sekä toiminta- ja palvelukuvausten tekoon kannustamiseen joko Lähellä.fi-sivustolle tai Palvelutietovarantoon.

Hyvinvoinnin ja terveyden edistämistyö sosiaali- ja terveydenhuollon palveluissa

Vaikka hyte-työ painottuukin sosiaali- ja terveydenhuollon ulkopuolisiin palveluihin lähelle meidän jokaisen arkea, ei hyte ole sotesta irrallinen asia. Jokainen sosiaali- ja terveydenhuollon ammattilainen tekee työssään asiakkaiden hyvinvointia tai terveyttä edistäviä toimia, olipa kyse sitten ehkäisevistä tai korjaavista sote-palveluista. Selkeimmin hyte-työksi voidaan eritellä erilaiset elintapoihin liittyvät toimet, kuten ravitsemustottumuksiin liittyvät muutokset tai nikotiinituotteiden käytön lopettaminen. Ennaltaehkäisevää työtä tehdään myös laajasti esimerkiksi neuvoloissa, perheneuvoloissa sekä koulu- ja opiskeluterveydenhuollossa. Toisaalta myös ehkäisevät sosiaalihuollon toimet ja oikein ajoitetut palvelut voivat tukea erilaisissa elämäntilanteissa, lisätä voimavaroja ja mahdollistaa oman tai koko perheen hyvinvoinnin edistämisen.

Yhteistyö sidosryhmien kanssa sekä Miunhyvinvointi.fi-sivuston kehittäminen jatkuu edelleen! Jos haluat kuulla lisää Miunhyvinvointi.fi-sivuston kehittämisestä tai haluat oman organisaatiosi palvelut näkyviin sivustolle, ole yhteydessä hankkeen työntekijöihin. Yhteystiedot löydät Siun soten verkkosivuilta hyvinvoinnin ja terveyden edistämisen palvelutarjottimen sivulta osoitteesta www.siunsote.fi/hyte-palvelutarjotin. Seuraa myös kirjoitteluamme täällä Siun soten blogeissa.

Miunhyvinvointi.fi-sivuston kehittämistä on tehty Pohjois-Karjalan hyvinvointialueen – Siun soten Hyvinvointia ja Kestäviä sosiaali- ja terveydenhuollon palveluja Pohjois-Karjalassa ‑hankkeessa. Hanke on Euroopan unionin rahoittama ja sitä valvoo sosiaali- ja terveysministeriö.

Hyvinvoinnin ja terveyden edistäminen tapahtuu lähellä asukasta.

Minna Patama, Mira Sivonen

Kirjoittajat työskentelevät projektisuunnittelijoina Hyvinvointia ja Kestäviä palveluja Pohjois-Karjalassa ‑hankkeessa (HyKe). Kirjoittajat kehittävät digitaalista hyvinvoinnin ja terveyden edistämisen palvelutarjotinta, joka kokoaa yhteen paikkaan kuntien, järjestöjen, seurakuntien ja hyvinvointialueen hyvinvointia ja terveyttä edistäviä palveluja ja toimintaa, eli niin sanottua hyte-toimintaa.